FRAN PES STORI | WAI NA YUMI MAS BIHAINIM ONEST PASIN?
Pasin Giaman Inap Nogutim Yu
“Sampela taim hevi i kamap na yu mas mekim liklik tok giaman bilong stretim dispela hevi.”—Samantha, Saut Afrika.
Olsem wanem? Yu wanbel long dispela tok? Olsem Samantha, yumi olgeta i bin bungim kain hevi olsem. Pasin yumi mekim long kain taim olsem i soim tingting bilong yumi long onest pasin. Olsem, sapos yumi tingting tasol long holim gutnem bilong yumi, orait oltaim bai yumi tok giaman. Tasol taim ol arapela i save olsem yu bin tok giaman, dispela inap kamapim planti hevi. Yumi ken stori long sampela bilong ol dispela hevi.
OL MAN I NO INAP TRASTIM YU
Sapos ol man i trastim yu, ol bai stap pren bilong yu. Taim tupela pren i trastim ol yet, ol bai bilip long narapela narapela na ol i save olsem pren bilong ol bai helpim ol. Tasol sampela haptaim i mas lus na nau yu inap trastim wanpela man. Olsem na yu mas toktok na kamapim tingting bilong yu long narapela, na tu, mekim sampela samting bilong helpim em. Sapos yu tok giaman wanpela taim tasol, orait pren bilong yu bai i no trastim yu moa. Na yupela i no inap stap gutpela pren moa olsem long bipo.
Olsem wanem? Wanpela gutpela pren i bin giamanim yu? Sapos olsem, yu pilim olsem wanem? Ating yu bin bel hevi. Yumi luksave olsem pasin bilong tok giaman inap bagarapim pasin bilong ol pren long pas gut wantaim.
YU INAP KISIM PASIN BILONG TOK GIAMAN
Long wanpela wok painimaut Robert Innes em profesa bilong ekonomiks long Yunivesiti bilong California i tok: “Em isi tru long kisim pasin bilong tok giaman.” Pasin bilong tok giaman i olsem wanpela sik, sapos oltaim yu poroman wantaim ol man bilong tok giaman, yu tu inap kisim dispela pasin.
Olsem wanem yu inap abrusim pasin bilong tok giaman? Baibel inap helpim yu, olsem na i gutpela yu skelim sampela stiatok bilong Baibel.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn